دجيمس إدوارد بادجيت ميكين

**دجيمس إدوارد بادجيت ميكين** (مزيود ف 8 غشت 1866 ف لندن، توفى ف 26 يونيو 1906) كان صحافي و كاتب نڭليزي. ميكين كتب بزاف على جوج مواضيع هوما لمغريب و لوضعية د لعمّال ف لمملكة لمتحدة.

## حياتو
تصغير|حجرة تدكارية ف لمدفن د لفاميلة د بيدجيت ميكين ف مقبارة هايڭييت
دجيمس تّولد ل إدوارد إبينيزر ميكين لي كان مزارع د أتاي ف لهند، و تحول من بعد ل الصحافة، و سارة آن بادجيت لي كانت بنت تاجر نڭليزي معروف هوّ صامويل بادجيت.

ف 1884، بّاه ستاقر ف طانجا، و أسس أول جورنال ب النڭليزية ف لمغريب *The Times of Morocco* (ذ تايمز ؤف موروكو). كان كيخرج ف لبدية كلا شهر، و من 1886 بدا كيخرج كلا سيمانة. دجيمس نضمّ ل بّاه و كان معاون ديالو ف النشر د الجورنال، و ف 1888 خدا بلاصتو كا رئيس ديال التحرير.

دجيمس كان منباهر ب لمغاربا و تقافتهوم، و ف ضرف قصير بدا كيكتب على أي حاجة كيشوفها و كيعيشها ف لمغريب، و بدا كيلبس بحال لمغاربا و سمى راسو "الطاهر بلمكي"، و تعلم لعادات و اللوغة لمحلية. ف 1891، فاش كان ف عمرو 25 عام، صدر ديكسيونير نڭليزية داريجة ب عنوان *An Introduction to the Arabic of Morocco.*

ف 1895، رجع ل النڭليز، و بعدما تّرفض طلب ديالو ديال منحة د لبحت، رجع ل لمغريب على حسابو و سكن تماك عام، قبل ما يسافر لعام لي موراه ل بلدان خرين، بحال ؤزباكيستان، لعراق و الجاپون. ف 1897، رجع مرة خرة ل النڭليز و وجّد كتوبا على الرحلات ديالو. نشر 3 د لكتوبا على لمغريب لي خلاوه يتّعتابر سلطة ف هاد لمجال، هوما: لإمبراطورية لمورية *The Moorish Empire* ف 1899، لبلاد د لمور *The Land of the Moors* ف 1901، و لمور *The Moors* ف 1902. ف 1905، صدر كتاب رابع على لمغريب هوّ حياة ف لمغريب، و شوفات خاطفة مور داكشي *Life in Morocco, and Glimpses Beyond*. هاد لكتاب اللخر مجموعين فيه مقالات و نوطات لي ماتنشروش ف لكتوبا التلاتة اللولين. بيدجيت ميكين هوّ لي كان كتب لمقال على لمغريب ف النسخة نمرة 11 ديال لموسوعة لبريطانية.

ف 1902 و 1904 كان خدا وسام من عند السلطان لعتماني ب فضل الدراسات ديالو على لإسلام.

من غير لكتوبا و لخدمة ديالو ف جورنال ذ تايمز ؤف موروكو، نشر بيدجيت ميكين مقالات ف جورنالات خرين ف النڭليز و لميريكان. ف لكتابات ديالو وصف لمجتمع د لمغريب و التقاليد و لعادات ديالو ب التفصيل، و فاش كان عايش ف لمغريب كان مندامج ف لحياة السياسية و لإجتماعية ديالو.

من غير هادشي كان ساهم ف التأسيس ديال لعصبة ضد لمصانع لإستغلالية، تطوير إصلاحات إجتماعية ف النڭليز بحال لي متعلقة ب لوضعية د لعمال، و مدون لقزدير. ف 1903، دار بحت على لوضعية د الطبقة لعاملة ف لميريكان، و ف 1905 نشر كتاب "وزينات و دواور متالية" *Model Factories and Villages*.

بيدجيت ميكين توفى على عمر د 39 عام، و تّدفن حدا واليديه ف مقبارة هايڭييت ف شمال لندن. فاميلتو فيها شخصيات معروفة بحال ختو أنيط بادجيت ميكين لي كانت كاتبة و أكاديمية نڭليزية، لي هيّ و مّهوم كانو أول عيالات نڭليزيات كيسافرو ل الجاپون، خوه هارولد و ختو إتيلدا لي كانو طبّا معروفين، و خوه الصغير سيدني لي كان عساكري و محابسي د لحرب ف لحرب لعالمية اللولة، و لي لعب دور مهم كا موطرجيم من لألمانية.

## أعمال
تصغير|تصويرة ديال ر.ج. موص، ف كتاب "بلاد لمور، وصف شامل" (1901)

* *An Introduction to the Arabic of Morocco* (1891) – An English-Arabic dictionary.
* *The Moorish Empire; a Historical Epitome* (1899).
* *The Land of the Moors* (1901).
* *The Moors: A Comprehensive Description* (1902).
* *Life in Morocco and Glimpses Beyond* (1905).
* *Model Factories and Villages* (1905).

## مصادر

تصنيف:وفيات 1906
تصنيف:كاتب نڭليزي
تصنيف:زيادة 1866
تصنيف:ناس ديال طانجا